Από την εφημερίδα ΝΕΑ ΠΟΡΕΙΑ 19/4/1994

Αφιέρωμα «Όταν τα ‘σκιαζε η φοβέρα» που επιμελήθηκε ο Παναγιώτης Λενέτης

21η Απριλίου 1967 και εφηβικές μνήμες

στη Μυτιλήνη

Μαθητής τότε 16 χρονών θυμάμαι:

Τα στρατιωτικά τζιπ από την πρώτη μέρα να συλλαμβάνουν τα στελέχη της ΕΔΑ και να τους μαζεύουν στο προσωρινό στρατόπεδο της ακαδημίας,'

Και μια βδομάδα μετά το αρματαγωγό που άραξε στα Μπλόκια κατά τις 11 τη νύχτα να πάρει αυτούς τους πρώτους αντιστασιακούς για τα ξερονήσια.

Μετά γύψος στα πάντα και πολλοί κόλακες που διπλάρωσαν τους ξενοκίνητους φανφαρόνους.

Απολύσεις και δυσμενείς μεταθέσεις αγαπημένων καθηγητών, να ξεσπαθώνουν οι φασίστες και οι νεοφώτιστοι χουντικοί καθηγητές με λόγους, ρουφιανιές και κούφιες διδασκαλίες.

Να ξεσηκώνει την σκέψη και την καρδιά η γλυκιά μορφή της εξόριστης Καίτης που δεν το ‘βαζε κάτω με τίποτα.

Η ερασιτεχνική μαθητική μας οργάνωση το ’68 με τις αντιχουντικές προκηρύξεις που σπασοχόλιασαν συνταγματαρχαίους μεγαλοχωροφυλάκους και την τοπική εξουσία.

Πιο μετά οι Μυτιληνιοί σπουδαστές από τους πρώτους στην Αθήνα στις διαδηλώσεις, στην ΚΝΕ στην ΑΝΤΙΕΦΕΕ.

Τις αντιχουντικές προκηρύξεις στο δημοψήφισμα του ’73 σε Μυτιλήνη και Πλωμάρι.

Τους χαφιεδίσκους που μας φύλαγαν , μετά το Πολυτεχνείο μην τυχόν έρθουμε στα πατρικά σπίτια μας να κρυφτούμε.

Την απόσυρση της χούντας, τους πολλούς σωτήρες που πλάκωσαν από το Εξωτερικό, τη σκηνοθεσία της αποχουντοποίησης και τους πολλούς αντιστασιακούς που πρόκυψαν εκ των υστέρων, για να αναστηλώσουν τον Δικομματισμό.